b'\n_START_ARTICLE_\nRosi\xc5\xa1\xc4\x8de\n_START_PARAGRAPH_\nRosi\xc5\xa1\xc4\x8de je temperatura, pri kateri se za\xc4\x8dne iz vla\xc5\xbenega zraka izlo\xc4\x8dati voda. Rosi\xc5\xa1\xc4\x8de je odvisno od vsebnosti vodne pare v zraku, od vla\xc5\xbenosti zraka._NEWLINE_Na predmetu, ki je ohlajen pod temperaturo rosi\xc5\xa1\xc4\x8da, se iz zraka izlo\xc4\x8di vlaga in nastane rosa. Na predmetu, ki je isto\xc4\x8dasno ohlajen pod temperaturo rosi\xc5\xa1\xc4\x8da in ledi\xc5\xa1\xc4\x8da, pa nastane ivje (sprememba vodne pare iz plinastega agregatnega stanja neposredno v trdno)._NEWLINE_Ko se vodna para spremeni v kapljice, nastanejo v atmosferi vidni pojavi v obliki megle in oblakov. V prosti atmosferi, kjer ni tal in predmetov, se za\xc4\x8dne vodna para v obliki kapljic izlo\xc4\x8dati na kondenzacijska jedra (prah, saje, kristale soli, hlape kislin in podobno). Ta jedra so seveda zelo majhna, s prostim o\xc4\x8desom nevidna.'